钦定古今图书集成/理学汇编/文学典/第111卷 > 张应泰
## 钦定古今图书集成/理学汇编/文学典/第111卷 > 张应泰

按《泾县志》：“应泰，字大来，慕谢东山之为人，因自号东
山。六岁善占对，日诵千馀言。甫髫，中丞林公润试阖
郡士自经义外，《中秋赏月诗》《禁中官不得干朝政疏》
各一首，读公卷，大惊曰：‘异才！呼为小友’。”郡守陈公俊
修郡志，礼请宿儒沈君典、梅禹金及公载笔，日夕顾
问，不及私。壬午举于乡。闻武林亡友中丞许公耗，挐
舟往，道经吴门，登虎丘，上会稽，探禹穴，吊康陵，徘徊
牛首、燕矶间，有《游越篇》。壬辰成进士，授江西泰和令，
躬行节俭。六年以治行第一闻。因为监司阴挤，稍迁
南缮部主事，寻出知泉州府。越五月而泉大治，又为
司计所中，倅大名职治水。未几，河工成，上赐金帛，量
移河间丞，转户部尚书郎，奉敕总永平饷，升江西吉
安守，未莅任卒。公宦二十年，服无绮绣，仓无宿储，由
县令而二千石，不为喜；悖议爽真，嚣辞犯实，雌伏蠖
屈，不为戚。博物洽闻，通达今古。所著“《艺葵园》《白门草》
《史疑》《孤竹遗抄》”、《晚香亭稿》，前后遗书若干卷。泾自唐
许文化后，虽簪绅如林，而风雅罕继明兴，左符卿既
擅称作者，而公复克济其美云。